section_heading: Radnja i struktura
paragraph_text: Protagonistov sukob s društvom počinje kada moralno osudi industrijalca Domaćinskog kao počinitelja zločina nad seljacima, ali i kao ideološkog predstavnika »društvenih institucija«. Oko Domaćinskog su likovi ovisnika o moći i pripadnika društvene elite, prikazani groteskno i karikirano, ili kao maske i bezlične ljudske lutke. Nasuprot njima su likovi prema kojima pripovjedač gaji simpatije – njegov zatvorski sugovornik Sinek, po zanjimanju inženjer, njegova mladenačka ljubav Vanda, žena iz polusvijeta Jadviga Jesenska, provalnik Matko. Najistaknutije mjesto zauzima zagorski seljak Valent Žganec, zvani Vudriga. U jednom trenutku pripovjedač mu predaje riječ te kroz njegov monolog u roman ulazi »subverzivna« kajkavština, a Valetov lik militantnog nadimka poziva na tradiciju seljačkih buna (Stubičanec!), i na »pokojnog Stipu« (Radića). Time Krleža upozorava na prevratničke potencijale u hrvatskom puku.